ফেডারেশন কাপ খেলতে যাওয়ার আগে চোট সমস্যায় জেরবার ইস্টবেঙ্গল। সেই সঙ্গে লাল-হলুদের রক্ষণও চিন্তায় রাখছে মনোরঞ্জন ভট্টাচার্য, রঞ্জন চৌধুরিদের। মনোরঞ্জন তো ফেডকাপ খেলতে কটক উড়ে যাওয়ার আগেরদিন অর্থাৎ বুধবার সকালে বলে দিয়েছেন, ‘‘মাত্র দু’ সপ্তাহ হল দলটাকে হাতে পেয়েছি। রক্ষণ ঠিকঠাক করার সময় খুব বেশি পেলাম না। তাতেও আইলিগের শেষ দু’ম্যাচ আমরা জিতেছি।’’
লাল-হলুদের চোটের তালিকায় এখন অনেক নাম। ওয়েডসন, বুকেনিয়া, গুরবিন্দর সিংহ— যাঁদের চোট থাকলেও টিমের সঙ্গে যাচ্ছেন। ইস্টবেঙ্গল ম্যানেজমেন্ট মনে করে, বুকেনিয়ারা ফেডকাপ শুরুর আগেই পুরো ফিট হয়ে উঠবেন। তবে চোট এবং অসুস্থতার জন্য টিমের সঙ্গে যেতে পারছেন না রবার্ট, ডেভিড লালরিনমুয়ানা, আনোয়ার আলিরা। রবিন গুরুংয়ের আগে থেকেই চোট রয়েছে। জ্যাকিচন্দ আবার পারিবারিক সমস্যার কারণে ফেডকাপ টিমের সঙ্গে যাচ্ছেন না। ক্রিস পেইনকেও ছেড়ে দেওয়া হয়েছে। সবমিলিয়ে ফেডকাপ শুরুর আগেই বেশ চাপে ইস্টবেঙ্গল। কটকের গরমও একটা বড় সমস্যা তৈরি করবে বলে মনে করছে ফেডকাপে অংশগ্রহণকারী দলগুলো। ইস্টবেঙ্গলের সহকারী কোচ রঞ্জন চৌধুরি বলেছেন, ‘‘কটকে গরম বেশি ঠিকই। তবে সব টিমকেই এই গরমেই খেলতে হবে। তাই সমস্যাটা কারও একার নয়।’’ চার্চিল ব্রাদার্সের বিরুদ্ধে লাল-হলুদের প্রথম ম্যাচ রবিবার ৭ মে।